In nomine sanctæ et individuæ Trinitatis. Chuonradus, divina favente clementia, piissimus rex. Si locis sanctorum aliquid conferimus subsidii, Deum illorum meritis remuneratorem obinde fore credimus. Quapropter noverit industria omnium sanctæ æcclesie Dei fidelium, quia Lantbertus, comes, cum uxore sua Faletrude, adiens clementiam nostram, petiit ut cuidam loco, nomine Fellinis, quem in honore Dei et Sancti Marcelli, et sua hereditate monastice subdidit religiositati, aliquod munimen et defensaculum auctoritatis nostre ob rapacitatem pravorum hominum conferre dignaremur. Cujus petitionibus aurem benivolentiæ nostræ accomodantes, precepti nostri actoritate sanccimus, ut nulli ducum aut comitum vel alicui hominum in prelibato loco sive in omnibus ad eum pertinentibus liceat aut placitum tenere, aut molestiam inferre, vel aliquod servitium absque voluntate monachorum Deo et Sancto Marcello ibidem famulantium, inde exigere. Sit autem ipse locus liber et ab omni vinculo servitutis absolutus et nemini subjectus, excepto quod in quinto anno, ad altare Sancti Petri Romæ æcclesiæ quinque solidos persolvat, monachis liceat, nemine impediente, abbatem inter se vel, si necesse est, ubi voluerint talem eligere, qui secundum Dei et sancti Benedicti regulam ipsum locum bene sciat regere, et cum grege sibi commisso Dei misericordiam pro stabilitate regni nostri ac totius æcclesiæ non desistat implorare, nec umquam pro pretio abbas ibi constituatur. Quod et a nobis verius factum credatur et a nullo infrangatur, placuit nobis manu propria subscribere et sigilli nostri inpressione roborare. Signum domni (Monogramme) Chuonradi regis. Ego Painulfus, ad vicem Heidulfi, cancellarii, recognovi. Actum Aquis, anno XLVI regnante domno Chuonrado rege.